Blog post minn osservatur politiku Għaddew diġa' kważi erbgħa u għoxrin siegħa u għadna ma smajna xejn minn għand Jason Azzopardi dwar l-ammissjonijiet kbar li huwa għamel fid-dikjarazzjoni li ffirma nhar il-Ħamis. Fl-opinjoni umli tiegħi, Jason Azzopardi jrid joqgħod jixtarr u jistudja tajjeb kull kelma li hemm miktuba fid-dikjarazzjoni, b'attenzjoni speċjali għal paragrafu 5. Ser nerġa' nikkuppjah hawn ħalli tkunu tistgħu taqrawh għal darba oħra. Jason Azzopardi jiddikjara wkoll li Adrian Delia ma huwiex fil-but ta' ebda negozjant u jiġġieled għalhekk il-korruzzjoni mingħajr xkiel jew kompromessi. F'dan il-kontest ukoll huwa m'għandux għalfejn jaħseb illi b'xi mod il-Partit Nazzjonalista mmexxi minn Adrian Delia jew Adrian Delia nnifsu għamel xi azzjoni jew ħa xi deċiżjoni biex David Casa ma jkunx elett bħala Membru Parlamentari Ewropew u li ma jirriżultalux li hemm il-mijiet ta' messaġġi bejn Yorgen Fenech u Adrian Delia. Dan il-paragrafu waħdu huwa biżżejjed biex inaffar lil kull bniedem interessat biex jitbiegħed u jitnaffar mill-politika. Li tagħmel ritirata bħal din tfisser ammissjoni ta' dnubiet mejta, kif konna ngħidu meta nqerru, li ma jinħafrux billi tgħid 'skużawni' jew billi tfajjar firma fuq dikjarazzjoni. Dawn it-tlett ammissjonijiet fissru żmien storiku ikrah u ikrah ħafna għall-Partit Nazzjonalista. Dan il-paragrafu għad irid jitniżżel fl-istorja tal-Partit Nazzjonalista. F'dan il-paragrafu hemm imniżżla tliet gidbiet madornali li biddlu l-andament tal-Partit Nazzjonalista. Iżda agħar minn hekk dan il-gideb wassal biex ġie emmnut saħansitra minn deputati fil-parlament fuq in-naħa tal-oppożizzjoni. Lili, wieħed mid-deputati qalli personalment dawn il-preċiżi kelmiet: 'kif nista' nivvutalu (lil Adrian Delia) meta għandu daqshekk messaġġi fuq Whatsapp kompromettenti'. Dan id-deputat, rappreżentant ta' eluf ta' votanti u ħabib ta' għexieren ta' tesserati, li bela' sa l-istonku tiegħu l-gideb ta' sieħbu Jason Azzopardi, min jaf kemm influwenza tesserati biex ma jagħtux il-vot tagħhom lil Dr Adrian Delia. Esperjenza oħra li għaddejt minnha kienet ma' kunsilliera f'Kunsill Lokali, kif ukoll kandidata għall-elezzjoni ġenerali qaltli f'wiċċi, 'jiddispjaċini Adrian mhux qed jikkonvinċini li ma għandux chats ma' Yorgen Fenech'. Tistgħu timmaġinaw kemm influwenzat tesserati fuq dan il-gideb li min jaf kemm kien ilu itambrilha Jason Azzopardi. Jiena qed inħossni diżulluż u ħafna aktar imweġġa'. Il-Partit Nazzjonalista li għaddejt ħajti nimmilta fih daħak bija. Dan kien il-Partit li kull meta kap sejjaħli smajtu, kull meta kap talabni nimxi warajh mort u akkumpanjajtu, kull meta kap li wissieni qgħadt għat-twissija tiegħu, kull meta kap ordnali nieħu azzjoni ħadtha mingħajr ebda eżitazzjoni, issa daħħalli dubji serji. Kif nista' jien nibqa' nħares lejh bl-istess imħabba li ħabbejtu f'għomri kollu? Kif nista' nibqa' nafdah meta naf li fil-qalba tiegħu kien hemm persuna li vvintat gideb fuq il-kap tiegħu u tiegħi? Kif nista' nħossni komdu meta naf li l-maġġoranza tad-deputati, li suppost qed jirrapreżentaw lili u lin-nazzjonalisti bħali, belgħu sal-istonku tagħhom gideb inkredibbli? Kif nista' nafdhom iżjed lil dawn in-nies? Kif nista' nemmen dak li ser jgħidu mill-lum 'l quddiem? Min ser jikkonvinċini li dawn ma belgħux xi lixka oħra? Ma ninsewx li f'dak il-paragrafu kkupjat mid-dikjarazzjoni, kelma b'kelma, fih tlett gidbiet li politikament ma jistgħu jinħaffru qatt. Min jaf jekk hemmx iżjed minn dawn il-gideb? Jista' fejn kien hemm tlieta, ikun hemm oħra, tnejn oħra, tlieta oħra, u nista' nibqa sejjer. Dan il-paragrafu waħdu qed ixejjen il-qawl Malti li 'il-giddieb għomru qasir'. Għomru qasir meta dan il-gideb ilu magħna aktar minn tliet snin? Għomru qasir meta taħseb li fi tliet snin dan il-gideb qanqal maltemp kbir li kisser il-Partit Nazzjonalista u bidel għal kollox it-twemmin tiegħu? Grazzi għal dan il-gideb rajna l-valenu jinxtorob, il-ħdura tixxerred, il-mibgħeda tissaħħaħ, id-diviżjoni tirrenja u t-tgħajjir isaltan. Fejn mortli Partit Nazzjonalista? Fejn waslitek l-għira? Fejn ġarrek il-gideb? X'tip ta' nuċċali rrid nilbes biex nerġa' narak demokratiku u kristjan?